2020. gada 1. aprīlī Rīkojums Nr. 151

Rīgā (prot. Nr. 20 10. §)

**Par Izglītības un zinātnes ministrijas padotībā esošo valsts pārvaldes iestāžu reorganizāciju un likvidāciju**

1. Saskaņā ar Valsts pārvaldes iekārtas likuma 15. panta trešās daļas 4. punktu un ceturtās daļas 5. punktu:

1.1. ar 2021. gada 1. jūliju reorganizēt izglītības un zinātnes ministra pakļautībā esošo tiešās pārvaldes iestādi – Valsts izglītības attīstības aģentūru – un nodot šā rīkojuma 2. punktā noteiktās funkcijas Latvijas Zinātnes padomei;

1.2. ar 2020. gada 1. jūliju likvidēt izglītības un zinātnes ministra padotībā esošo tiešās pārvaldes iestādi – Studiju un zinātnes administrāciju – un nodot šā rīkojuma 3.1. apakšpunktā noteiktās funkcijas Valsts izglītības attīstības aģentūrai un šā rīkojuma 3.2. apakšpunktā noteiktās funkcijas – Latvijas Zinātnes padomei.

2. Latvijas Zinātnes padome ar 2021. gada 1. jūliju ir Valsts izglītības attīstības aģentūras tiesību, saistību, finanšu līdzekļu, mantas un lietvedības pārņēmēja attiecībā uz šādu funkciju izpildi:

2.1. nodrošināt informācijas sniegšanu un konsultācijas par valsts politikas īstenošanu zinātnes un inovāciju jomā, kā arī valsts un Eiropas Savienības politiku un ārvalstu finanšu palīdzības instrumentu programmu, projektu un iniciatīvu īstenošanu un uzraudzību;

2.2. nodrošināt starptautiskās sadarbības projektu un Eiropas Savienības politikas iniciatīvu īstenošanu Latvijā zinātnes politikas jomā;

2.3. nodrošināt informācijas, publicitātes un atbalsta pasākumu veikšanu Eiropas Savienības ārējās sadarbības politikas instrumentiem zinātnes politikas jomā;

2.4. nodrošināt starptautisko pētījumu īstenošanu zinātnes politikas jomā;

2.5. nodrošināt Eiropas Savienības Pētniecības un inovāciju pamatprogrammas APVĀRSNIS 2020 (*HORIZON 2020*) un Eiropas Savienības Pētniecības un inovāciju pamatprogrammas "Apvārsnis Eiropa" (*Horizon Europe*)2021.–2027. gadam nacionālā kontaktpunkta funkciju īstenošanu;

2.6. nodrošināt Latvijas dalību no Līguma par Eiropas Savienības darbību 185. un 187. panta izrietošajās kopīgajās programmās un tehnoloģiju ierosmēs, kā arī Eiropas Savienības COST, ERA-NET un ERA-NET+ projektos;

2.7. nodrošināt starptautisko sadarbības programmu projektu vērtēšanu, administrēšanu un uzraudzību zinātnes un tehnoloģiju attīstības jomā;

2.8. nodrošināt to Eiropas Savienības fondu darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.5. pasākuma "Atbalsts starptautiskās sadarbības projektiem pētniecībā un inovācijās" un 1.1.1.2. pasākuma "Pēcdoktorantūras pētniecības atbalsts" projektu vadību un īstenošanu, kuros Valsts izglītības attīstības aģentūra ir projekta iesniedzējs un finansējuma saņēmējs;

2.9. nodrošināt aģentūras funkciju izpildi attiecībā uz Eiropas Ekonomikas zonas finanšu instrumenta un Norvēģijas finanšu instrumenta 2014.–2021. gada perioda programmas "Pētniecība un izglītība" aktivitāti "Baltijas pētniecības programma".

3. Studiju un zinātnes administrācijas funkciju, tiesību, saistību, finanšu līdzekļu, mantas un lietvedības pārņēmēji ar 2020. gada 1. jūliju ir:

3.1. Valsts izglītības attīstības aģentūra attiecībā uz šādu funkciju izpildi:

3.1.1. piedalīties studentu kreditēšanas politikas veidošanā valstī;

3.1.2. nodrošināt studiju kreditēšanu no valsts budžeta līdzekļiem;

3.1.3. koordinēt un administrēt studiju un studējošo kreditēšanu no kredītiestāžu līdzekļiem ar valsts vārdā sniegtu galvojumu;

3.1.4. administrēt un normatīvajos aktos par studiju kreditēšanu noteiktajos gadījumos nodrošināt kredītam pielīdzinātās stipendijas zinātniskā grāda ieguvei atmaksāšanu;

3.2. Latvijas zinātnes padome attiecībā uz šādas funkcijas izpildi – nodrošināt no valsts budžeta finansēto zinātnisko pētījumu programmu un projektu administratīvu un finansiālu uzraudzību, informācijas apkopošanu un pieejamību.

4. Šā rīkojuma 1. punkta izpildei izglītības un zinātnes ministram piecu darbdienu laikā no šā rīkojuma spēkā stāšanās dienas izveidot Latvijas Zinātnes padomes un Valsts izglītības attīstības aģentūras reorganizācijas un Studiju un zinātnes administrācijas likvidācijas komisiju (turpmāk – komisija), iekļaujot tajā Izglītības un zinātnes ministrijas, Latvijas Zinātnes padomes, Valsts izglītības attīstības aģentūras un Studiju un zinātnes administrācijas pārstāvjus.

5. Komisijai:

5.1. līdz 2021. gada 30. jūnijam nodrošināt Valsts izglītības attīstības aģentūras finanšu līdzekļu, mantas, saistību un lietvedības nodošanu Latvijas Zinātnes padomei, ievērojot šā rīkojuma 1.1. apakšpunktā un 2. punktā minētos nosacījumus;

5.2. līdz 2020. gada 30. jūnijam nodrošināt Studiju un zinātnes administrācijas materiālo un finanšu līdzekļu inventarizāciju, nosakot mantas vērtību, prasību un saistību apjomu, kā arī finanšu līdzekļu, mantas, saistību, arhīva un lietvedības nodošanu Latvijas Zinātnes padomei un Valsts izglītības attīstības aģentūrai, ievērojot šā rīkojuma 1.2. apakšpunktā un 3. punktā minētos nosacījumus;

5.3. līdz 2020. gada 31. jūlijam sagatavot Studiju un zinātnes administrācijas slēguma bilanci.

6. Izglītības un zinātnes ministrijai informēt attiecīgās Eiropas Savienības institūcijas, Eiropas Padomes institūcijas, citu starptautisko organizāciju un ārvalstu institūcijas, ievērojot šā rīkojuma 1., 2. un 3. punktā minētos nosacījumus, un nodrošināt attiecīgu saskaņojumu vai apstiprinājumu saņemšanu.

7. Izglītības un zinātnes ministrijai sagatavot un izglītības un zinātnes ministram iesniegt noteiktā kārtībā Ministru kabinetā saistīto tiesību aktu projektus:

7.1. līdz 2020. gada 1. jūlijam par šā rīkojuma 1.2. apakšpunktā minēto Studiju un zinātnes administrācijas likvidāciju;

7.2. līdz 2021. gada 1. jūlijam par šā rīkojuma 1.1. apakšpunktā minēto Valsts izglītības attīstības aģentūras reorganizāciju.

8. Ar šajā rīkojumā noteikto reorganizāciju un likvidāciju saistītos izdevumus segt no Izglītības un zinātnes ministrijai, Latvijas Zinātnes padomei, Valsts izglītības attīstības aģentūrai un Studiju un zinātnes administrācijai 2020. un 2021. gadā piešķirtajiem valsts budžeta līdzekļiem.

Ministru prezidents A. K. Kariņš

Izglītības un zinātnes ministre I. Šuplinska